Ust'-Kamenogorsk

**Ust'-Kamenogorsk** (, ) om lidn Kazahstanan pohjoižpäivnouzmas. Se om Päivnouzmaine Kazahstanan agjan administrativine keskuz da kaikiš suremb lidn eläjiden lugun mödhe.

## Istorii
Eländpunktan aluz om pandud vl 1720 kuti *Ust'-Kamennai*-lidnuz (). Om nimitadud geografižen sijadusen mödhe, Irtiš-jogi lähteb mägizonaspäi i jokseb edemba tazangištodme. Se sai lidnan statusad vl 1868.

Ust'-Kamenogorsk šingotase mujumetallurgijan äiluguižil edheotandoil (hahktin, cink, berillii, uran, hlor, titan, magnii, antimonii, arsen, harvad mametallad), avtoiden ühthekeradamižtegimel, kaivuzmašiništon tegimel, gidroelektrostancijoil.

## Geografijan andmused
Lidn sijadase agjan lodehes, Irtiš-jogen () randal, 283 m ü.m.t. keskmäižel korktusel. Matkad Astanhasai om 800 km päivlaskmha orhal vai 1000 km avtotedme. Lähembaine järed lidn om Semei 200 km päivlaskmha Irtišadme mödvedhe.

Klimat om terav kontinentaline. Voden keskmäine lämuz om +3,4 C°, kezakun-elokun +18,4..+20,4 C°, tal'vkun-uhokun −12,1..−15,0 C°. Ekstremumad oma −47,2 C° (viluku) i +42,8 C° (eloku). Kezaaigan minimum om −1,3 C° (kezaku), tal'vaigan maksimum om +11,9 C° (tal'vku). Ei voi panda halad heinkus vaiše. Paneb sadegid 416 mm vodes, niiden lugumär voib vajehtadas lujas vozidme. Paneb enamba sadegid semendkus (43 mm), heinkus (50 mm) i redukus-tal'vkus (40..45 mm kus), vähemba vilukus-keväz'kus (22..26 mm kus) i sügüz'kus (25 mm).

## Eläjad
Vl 2009 lidnümbrikon eläjiden lugu oli 303 720 ristitud, i 342 090 ristitud vl 2018. Kaikiš suremb lidnümbrikon ristitišt oli 332 900 vl 1991 i om nügüd'.

Rahvahad (vn 2014 Kazahstanan etnografine kogoduz, enamba 0,4 %): venänikad — 53,6 %, kazahlaižed — 43,0 %, saksalaižed — 0,8 %, totarlaižed — 0,8 %, ukrainalaižed — 0,6 %, toižed rahvahad — 1,2 %.

Kaik 44 päivkodid i 48 školad (sidä kesken kaks' privatišt) ratas lidnas (vn 2017 olend). Znamasižed üläopendusen aluzkundad oma Päivnouzmkazahstanan tehnine universitet D. Serikbaevan nimed (alusenpanend 1958 kut tesauvondan institut, reorganizuihe universitetaks vl 1996, viž fakul'tetad, kaks' školad, IT-kolledž) i Päivnouzmkazahstanan universitet S. Amanžolovan nimed (alusenpanend 1952 kut pedinstitut, 12 tuh. üläopenikoid videl fakul'tetal vl 2004).

## Transport
Avtobusad, tramvaid i taksid oma kundaližeks transportaks lidnas. Kaks' avtobusstancijad ratas: vanh reisidenke agjadme, Venäman Päivlaskmaižen Sibirin lidnoihe i Urumčihe (Kitai), i uz' vaiše agjan reisiden täht. Kaik nell' raudtestancijad oma: Ust'-Kamenogorsk, Oskemen-1, Koršunovo, Novo-Ust'-Kamenogorsk.

Rahvahidenkeskeine civiline *Ust'-Kamenogorsk*-lendimport (, *UKK / UASK / УГК*, 393 tuh. passažiroid vl 2018) sijadase üks'toštkümnes kilometras lodeheze lidnan keskuzpalaspäi. Tehtas reisid Kazahstanan surihe lidnoihe, Venämaha (Moskv, Novosibirsk), Turkanmaha (Antal'j).

## Galerei

DKM uka.jpg|Metallurgoiden kul'turkeskuz (2010)
Church oskemen.jpg|Ph. Ondrijan Ezikuctud kafedraline päjumalanpert' (om saudud vll 2001−2007, ortodoksine hristanuskond), vn 2009 nägu
New Mosque Oskemen.jpg|Lidnan uz' pämečet' (om vaumitud vodele 2012), vn 2013 nägu
Өскемен металлургия кешені.jpg|Lidnan metallurgižen kompleksan tulend vl 2016 (*Kazcink*)
UK HPP.jpg|Ust'-Kamenogorskan GES:an nägu vl 2017
Dramteatr-oskemen.jpg|Dramteatr (2009)
Aleksandrov Sports Arena.JPG|Sportpert'kulu Boris Aleksandrovan nimed (*Aleksandrov Sports Arena*, 2012)
Ust'-Kamenogorsk 070000, Kazakhstan - panoramio (8).jpg|Rahvahidenkeskeižen lendimportan terminal vl 2011


## Homaičendad


## Irdkosketused
* Lidnan akimatan lehtpoled oficialižel ''gov.kz''-saital.